钦定古今图书集成/明伦汇编/交谊典/第044卷 > 《答家兄移文乞休见示》王世懋
## 钦定古今图书集成/明伦汇编/交谊典/第044卷 > 《答家兄移文乞休见示》王世懋

明发怀佳人，宛在漳之湄。华缄披清风，摅情多素辞。
归怀岂不喻，要自中所私。烈士轻千金，由来亦徇知。
明珠罗南海，百斛致蛾眉。阳城一为悦，膏沐讵辞施。
含媚意不前，徘徊翻见疑。蓬心苟难亏，鸾举会有时。
自怜东家女，躧步惭令仪。拂拭充下陈，旅进殿诸姬。
在贱易成退，为容当向谁。浮沈邴生节，白首以自期。